VENDIM

Nr. 10, datë 15.1.2026
MBI ZGJATJEN E AFATIT TË VENDIMMARRJES SË BORDIT TË ERE-s, LIDHUR ME SHQYRTIMIN E KËRKESËS SË SHOQËRISË “AGE ERZEN” SHPK PËR MARRJEN E AUTORIZIMIT NGA ERE PËR TRANSFERIMIN E ASETEVE TË SAJ SI MJET PËR GARANTIMIN E DETYRIMIT NDAJ TË TRETËVE

Në mbështetje të neneve 16, 20, germa “a”, dhe 44, pika 1, të ligjit nr. 43/2015, “Për sektorin e energjisë elektrike”, të ndryshuar; nenit 67 të ligjit nr. 44/2015, “Kodi i Procedurave Administrative i Republikës së Shqipërisë”; si dhe nenit 15, të rregullores “Për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 15.1.2026, mbasi shqyrtoi relacionin me nr. 12/3 prot., datë 13.1.2026, të Drejtorisë së Licencimit dhe Autorizimeve, “Mbi kërkesën e shoqërisë ‘Age Erzen’ sh.p.k. për dhënien e autorizimit nga ERE për vendosjen e aseteve fikse të saj si mjet për garantimin e detyrimit ndaj të tretëve”,

konstatoi se: 

- Për qëllime të shqyrtimit të këtij aplikimi janë ndjekur procedurat dhe është analizuar dokumentacioni si vijon:

1. Paraqitja e kërkesës për autorizim
- Shoqëria “Age Erzen” sh.p.k. është licencuar në veprimtarinë e prodhimit të energjisë elektrike me vendimin e Bordit të ERE-s nr. 154, datë 31.7.2024, nga HEC “Hekali” me kapacitet prodhues 1.94 mw, në pellgun ujëmbledhës të lumit Erzen, Bashkia Tiranë.

- Me shkresën nr. 2430/2 prot., datë 22.9.2025, shoqëria ka paraqitur kërkesën për miratimin e ERE-s, në lidhje me transferimin e aseteve, për të garantuar detyrimin ndaj Banka OTP Albania sh.a.

2. Fillimi i procedurës për transferimin e aseteve

- Bordi i ERE-s, me vendimin nr. 251, datë 8.10.2025, vendosi të fillojë procedurën për shqyrtimin e kërkesës së shoqërisë.

- ERE ka njoftuar dhe Ministrinë e Infrastrukturës dhe Energjisë (MIE) nëpërmjet shkresës nr. 2430/14 prot., datë 31.10.2025, në lidhje me këtë vendim.

3. Procedura vijuese dhe vlerësimi i dokumentacionit 

- Me shkresën nr. 2430/6 prot., datë 16.10.2025, ERE ka njoftuar shoqërinë për fillimin e procedurës dhe i ka bërë me dije dokumentacionin që nevojitet të plotësohet për këtë aplikim. 

- Shoqëria, me shkresën e protokolluar në ERE me nr. 2430/9 prot., datë 24.10.2025, depozitoi dokumentacion/informacion shtesë, nga analizimi i të cilit u konstatua mungesa e listës së detajuar të aseteve fikse me vlerat përkatëse dhe totale të tyre.

- Bordi i ERE-s, me vendimin nr. 325, datë 15.12.2025, vendosi të zgjasë deri në 30 ditë afatin e vendimmarrjes në lidhje me aplikimin për transferimin e aseteve fikse të shoqërisë, në mënyrë që të saktësohej si me shoqërinë edhe me bankën disponimi i listës së aseteve.

- ERE, me shkresën nr. 2430/22 prot., datë 18.12.2025 njoftoi shoqërinë dhe bankën mbi zhvillimin e një seance dëgjimore në datën 22.12.2025, për të sqaruar sa munguar në këtë aplikim. Seancë, e cila nuk u zhvillua, pasi shoqëria nëpërmjet email-in të datës 22.12.2025 dhe banka me email-in e datës 30.12.2025, sqaruan se kishin marrë njoftimin/shkresën me vonesë, ndaj kërkuan që të planifikohet në vijim një datë tjetër seance.

- Me email-in e datës 5.1.2026 dhe shkresën nr. 12/1 prot., datë 6.1.2026, ERE njoftoi si shoqërinë, ashtu edhe bankën, për zhvillimin e seancës dëgjimore më datë 9.1.2026, ku u bënë sqarimet përkatëse dhe nga ana e shoqërisë dhe e bankës, u mor angazhimi për të depozituar në ERE dokumentacionin e munguar (listën e detajuar të aseteve si pjesë integrale e kontratës/marrëveshjes siguruese).

- Me e-mail-in e datës 12.1.2026 dhe shkresën nr. 12/2 prot., datë 12.1.2026, shoqëria “Age Erzen” sh.p.k. ka përcjellë në ERE vetëm listën e aseteve të projektit HEC Hekal, pra jo në formën e duhur/të kërkuar.

- ERE me e-mail-in e datës 13.1.2026, i ka risjellë në vëmendje shoqërisë sa sqaruar dhe lënë detyrë në seancën dëgjimore të zhvilluar më datë 9.1.2026, se lista duhet të jetë pjesë integrale e kontratës/marrëveshjes siguruese të aseteve të nënshkruar me bankën (si aneks i saj) dhe të depozitohet në ERE në formën ligjore të kërkuar.

4. Zgjatja e vendimmarrjes së Bordit 
- Për të gjitha sa më sipër vlerësohet që të përcillet në ERE lista e aseteve si pjesë integrale e kontratës/marrëveshjes siguruese, ndaj vlerësohet të zgjatet me 30 (tridhjetë) ditë afati i vendimmarrjes së Bordit të ERE mbi kërkesën e shoqërisë “Age Erzen” sh.p.k. për marrjen e autorizimit nga ERE për transferimin e aseteve fikse të saj, si mjet për garantimin e shlyerjes së detyrimit ndaj “Banka OTP Albania” sh.a. 

- Referuar nenit 67, të ligjit nr. 44/2015, “Kodi i Procedurave Administrative i Republikës së Shqipërisë”, Bordi i ERE-s vlerësohet zgjatja me 30 ditë të vendimmarrjes përfundimtare në lidhje me kërkesën e shoqërisë “Age Erzen” sh.p.k. për transferimin e aseteve fikse të saj nëpërmjet vendosjes së barrës siguruese, në mënyrë që të përcillet lista e aseteve si pjesë integrale e kontratës/marrëveshjes siguruese nënshkruar me Bankën OTP Albania sh.a. Shoqëria duhet ta depozitojë këtë dokumentacion brenda 20 ditëve.
Për gjithë sa më sipër, Bordi i ERE-s

VENDOSI:

1. Të zgjasë deri në 30 (tridhjetë) ditë afatin e vendimmarrjes së Bordit të ERE-s për kërkesën e shoqërisë “Age Erzen sh.p.k. për marrjen e autorizimit nga ERE për transferimin e aseteve fikse të saj, si mjet për garantimin e shlyerjes së detyrimit ndaj “Banka OTP Albania” sh.a.

2. Brenda 20 ditëve nga marrja dijeni, shoqëria duhet të plotësojë dokumentacionin e munguar për këtë aplikim.

3. Drejtoria e Licencimit dhe Autorizimeve të njoftojë shoqërinë “Age Erzen” sh.p.k. dhe Bankën OTP Albania sh.a. për vendimin e Bordit të ERE-s.

Ky vendim hyn në fuqi menjëherë.

Ky vendim botohet në Fletoren Zyrtare.

KRYETAR

Petrit Ahmeti

